Անցյալ անգամ նա ագահ հայացքով նայում էր կիթառիս: Նրա մատները ինքնաբերաբար շարժվում էին: Լսելով կիթառիս հառաչանքի պես պոկված հնչյունները, զգացի, որ կիթառս կարոտել է այդպիսի մատներին, ու թույլ տվեցի տղային վերցնել այն: Դաչին այնպիսի արտահայտություն էր ընդունել ու այնպես էր իրեն պահում, որ կարծես հիմա իր առաջին սեքսն էր ունենալու: Կինը սպասում էր նրան, իսկ ինքը անհամարձակ ու մտացրիվ կանգնել էր նրա առջև ու անորոշությունից չգիտեր, թե ուր տանի հայացքը: Նա հավաքում էր ցաքուցրիվ մտքերը, կապկպում էր, սոսնձում՝ չհասկանալով, որ մտածելու անհրաժեշտություն չկա, հիմա բոլոր մտքերը ավելորդ էին: Վերջապես մատները զգույշ հպեց կիթառին: Շոշափեց չորս կողմից՝ չգիտենալով՝ ինչպես բռնի այն: Հետո վերցրեց ու սեղմեց կրծքին: Ինձ թվաց, թե կիթառս ծաղրեց նրա անփորձությունը: